เอกสารแนบ 3 รายงานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบซึ่งได้รับการแต่งตั้งจากคณะกรรมการบริษัท ประกอบ ด้วยกรรมการอิสระ
จำนวน 3 ท่าน ดังนี้

1. รศ.ดร.เสกศักดิ์ จำเริญวงศ์ ประธานกรรมการตรวจสอบ

2. รศ.ดร.เอกจิตต์ จึงเจริญ กรรมการตรวจสอบ

3. นายนพดล ธีระบุตรวงศ์กุล กรรมการตรวจสอบ

คณะกรรมการตรวจสอบมีหน้าที่และความรับผิดชอบในการสอบทานรายงานทางการเงินของบริษัทฯ
ให้มีการรายงานทางการเงินอย่างถูกต้องและเปิดเผยอย่างเพียงพอของระบบควบคุมภายในและการตรวจสอบภายในที่มีความเหมาะสมและมีประสิทธิผล
มีการปฏิบัติงานเป็นไปตามกฎหมายและข้อกำหนดที่เกี่ยวข้อง
พิจารณาคัดเลือกและเสนอแต่งตั้งผู้สอบบัญชีของบริษัทฯ
พิจารณาการเปิดเผยข้อมูลของบริษัทฯให้มีความถูกต้องครบถ้วน และมีปฏิบัติงานอย่างเป็นอิสระ

ในระหว่างปี 2554 คณะกรรมการตรวจสอบได้จัดให้มีการประชุมรวม 5 ครั้ง โดยมี ผู้สอบบัญชี
ผู้อำนวยการอาวุโสฝ่ายบัญชีและการเงิน และผู้อำนวยการฝ่ายตรวจสอบภายใน
เข้าร่วมประชุมในวาระที่เกี่ยวข้อง สรุปสาระสำคัญดังนี้

1. สอบทานงบการเงินรายไตรมาสและงบการเงินประจำปี2554
คณะกรรมการตรวจสอบได้สอบทานงบการเงินรายไตรมาสโดยได้สอบถามและรับฟังคำชี้แจง
จากผู้บริหารและผู้สอบบัญชี ในเรื่องความถูกต้อง
ครบถ้วนของงบการเงินและเพียงพอในการเปิดเผยข้อมูล
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่า
งบการเงินดังกล่าวมีความถูกต้องตามที่ควรในสาระสำคัญตามมาตรฐานการบัญชีที่รับรองทั่วไป
พร้อมทั้งรับทราบข้อสังเกตและแนวทางแก้ไขปัญหาให้เกิดประโยชน์แก่บริษัทฯ

2.
สอบทานและให้ความเห็นต่อรายการที่เกี่ยวโยงกันหรือรายการที่อาจมีความขัดแย้งทางผลประโยชน์
รวมถึงการเปิดเผยข้อมูลรายการดังกล่าว
ตามข้อกำหนดของตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์
คณะกรรมการตรวจสอบมีความเห็นว่า รายการดังกล่าวเป็นรายการที่สมเหตุสมผล
และเป็นประโยชน์สูงสุดต่อการดำเนินธุรกิจของบริษัทฯ
รวมทั้งมีการเปิดเผยข้อมูลอย่างถูกต้องและครบถ้วน

3. สอบทานและประเมินความเพียงพอของระบบการควบคุมภายใน
คณะกรรมการตรวจสอบได้สอบทานระบบการควบคุมภายในที่มีประสิทธิผล
โดยได้รับการรายงานจากผลการตรวจสอบและการดำเนินงานของฝ่ายตรวจสอบภายในทุกไตรมาส
เพื่อประเมินความเพียงพอของระบบการควบคุมภายในที่จะช่วยส่งเสริมให้สามารถบรรลุวัตถุประสงค์ทั้งในด้านประสิทธิผลและประสิทธิภาพในการดำเนินงาน
ความเชื่อถือได้ของรายงานทางการเงินและการปฏิบัติตามกฎระเบียบและนโยบายบริษัทฯ

4. กำกับดูแลงานตรวจสอบภายใน โดยพิจารณาทบทวนกฎบัตรการตรวจสอบภายใน
คู่มือการปฏิบัติงานฝ่ายตรวจสอบภายใน และดัชนีวัดผลงานของฝ่ายตรวจสอบภายใน
แผนการตรวจสอบปี 2555 รวมทั้งติดตามความคืบหน้าการปฏิบัติงานตามแผนการตรวจสอบประจำปี

5. สอบทานกระบวนการปฏิบัติงานเป็นไปตามกฎหมาย ว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัทฯ
รวมถึงการปฏิบัติตามข้อกำหนดของบริษัทฯ และข้อผูกพันที่บริษัทฯ มีไว้กับบุคคลภายนอก

6.
สอบทานแนวทางการบริหารจัดการความเสี่ยงและความคืบหน้าของการบริหารความเสี่ยงระดับองค์กร
จากการรายงานของคณะอนุกรรมการบริหารความเสี่ยงของบริษัท เพื่อให้มั่นใจว่าความเสี่ยงต่างๆ
ของบริษัทฯ ได้มีการบริหารจัดการให้อยู่ในระดับความเสี่ยงที่ยอมรับได้
จากแผนการบริหารความเสี่ยงประจำปี 2554
และรับทราบการดำเนินการบริหารความเสี่ยงเป็นระยะๆ โดยคณะกรรมการตรวจสอบเห็นว่าบริษัทฯ
มีการบริหารจัดการความเสี่ยงให้อยู่ในระดับที่เหมาะสม

7. จัดทำรายงานผลการประชุมคณะกรรมการตรวจสอบเสนอให้กับคณะกรรมการบริษัทฯ
ทราบทุกครั้งที่มีการประชุมเพื่อให้สอดคล้องกับแนวทางปฏิบัติที่ดีของคณะกรรมการตรวจสอบ

8. พิจารณาคัดเลือก เสนอแต่งตั้ง และเสนอค่าตอบแทนผู้สอบบัญชีประจำปี 2555
เพื่อนำเสนอต่อคณะกรรมการบริษัทฯ ให้ขออนุมัติจากที่ประชุมผู้ถือหุ้นประจำปี 2555
ซึ่งคณะกรรมการตรวจสอบได้พิจารณาผลการปฏิบัติงาน ความเป็นอิสระ
และความเหมาะสมของค่าตอบแทนแล้ว เห็นควรเสนอแต่งตั้งนายอธิพงศ์ อธิพงศ์สกุล
ผู้สอบบัญชีรับอนุญาต เลขทะเบียน 3500 หรือ นายวิชัย รุจิตานนท์ ผู้สอบบัญชีรับอนุญาต
เลขทะเบียน 4054 หรือ นายเสถียร วงศ์นันท์ ผู้สอบบัญชีรับอนุญาต เลขทะเบียน 3495 หรือ
นางสาวกุลธิดา ภาสุรกุล ผู้สอบบัญชีรับอนุญาต เลขทะเบียน 5946 แห่งบริษัท เอเอ็นเอส ออดิท
จำกัด เป็นผู้สอบบัญชีของบริษัทฯ ประจำปื 2555

คณะกรรมการตรวจสอบมีความเห็นว่า ในรอบปี 2554 บริษัทฯ
มีระบบการกำกับดูแลกิจการและมีการควบคุมภายในที่เหมาะสม
การจัดทำรายงานทางการเงินแสดงข้อเท็จจริงในส่วนที่เป็นสาระสำคัญครบถ้วน
ถูกต้องตามมาตรฐานการบัญชีที่รับรองทั่วไป และ
การเปิดเผยข้อมูลเป็นไปตามกฎหมายและข้อกำหนดที่เกี่ยวข้อง
มีการบริหารความเสี่ยงที่เพียงพอเหมาะสม มีการปฏิบัติตามกฎหมาย ข้อกำหนดและข้อผูกพันต่างๆ
และมีการเปิดเผยรายการที่เกี่ยวโยงกันอย่างถูกต้องและมีการปฏิบัติงานที่สอดคล้องกับระบบการกำกับดูแลกิจการที่ดีอย่างเพียงพอ
รวมทั้งมีการพัฒนาปรับปรุงระบบการปฏิบัติงานให้มีคุณภาพและเหมาะสมกับสภาพแวดล้อมทางธุรกิจอย่างต่อเนื่อง

  ( รศ.ดร.เสกศักดิ์ จำเริญวงศ์ )

ประธานคณะกรรมการตรวจสอบ

เอกสารแนบ 3 รายงานของผู้สอบบัญชีรับอนุญาต

เสนอ ผู้ถือหุ้นและคณะกรรมการบริษัท ผลธัญญะ จำกัด (มหาชน)

ข้าพเจ้าได้ตรวจสอบงบแสดงฐานะการเงินรวม ณ วันที่ 31 ธันวาคม 2554
งบกำไรขาดทุนเบ็ดเสร็จรวม งบแสดงการเปลี่ยนแปลงส่วนของผู้ถือหุ้นรวม
และงบกระแสเงินสดรวม สำหรับปีสิ้นสุดวันเดียวกันของบริษัท ผลธัญญะ จำกัด (มหาชน)
และบริษัทย่อย และได้ตรวจสอบงบแสดงฐานะการเงิน ณ วันที่ 31 ธันวาคม 2554
งบกำไรขาดทุนเบ็ดเสร็จ งบแสดงการเปลี่ยนแปลงส่วนของผู้ถือหุ้น
และงบกระแสเงินสดสำหรับปีสิ้นสุดวันเดียวกัน เฉพาะของบริษัท ผลธัญญะ จำกัด (มหาชน)
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า
งบการเงินรวมของ บริษัท ผลธัญญะ จำกัด (มหาชน) และบริษัทย่อย
และงบการเงินเฉพาะของบริษัท ผลธัญญะ จำกัด (มหาชน) สำหรับปีสิ้นสุดวันที่ 31 ธันวาคม 2553
ที่แสดงเปรียบเทียบไว้ ณ ที่นี้ตรวจสอบโดยผู้สอบบัญชีอื่นภายในสำนักงานเดียวกันกับข้าพเจ้า
ซึ่งแสดงความเห็นอย่างไม่มีเงื่อนไข ตามรายงานลงวันที่ 25 กุมภาพันธ์ 2554

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไปซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ ซึ่งผู้บริหารเป็นผู้จัดทำขึ้น ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม ข้าพเจ้าเชื่อว่าการตรวจสอบดังกล่าวให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า 

ข้าพเจ้าเห็นว่า งบการเงินข้างต้นนี้แสดงฐานะการเงินรวม ณ วันที่ 31 ธันวาคม 2554 ผลการดำเนินงานรวม และกระแสเงินสดรวม สำหรับปีสิ้นสุดวันเดียวกันของบริษัท ผลธัญญะ จำกัด (มหาชน) และบริษัทย่อย และฐานะการเงิน ณ วันที่ 31 ธันวาคม 2554 ผลการดำเนินงาน และกระแสเงินสดสำหรับปีสิ้นสุดวันเดียวกัน เฉพาะของบริษัท ผลธัญญะ จำกัด (มหาชน) โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ตามที่อธิบายไว้ในหมายเหตุประกอบงบการเงินข้อ 2 ในระหว่างปีสิ้นสุดวันที่ 31 ธันวาคม 2554
บริษัทและบริษัทย่อยได้ใช้มาตรฐานการรายงานทางการเงินที่ออกและปรับปรุงใหม่ซึ่งออกโดยสภาวิชาชีพบัญชีฯ
ซึ่งกำหนดให้ถือปฏิบัติกับงบการเงินสำหรับรอบระยะเวลาบัญชีที่เริ่มในหรือหลังวันที่ 1 มกราคม
2554 เป็นต้นไป เพื่อจัดทำและนำเสนองบการเงินนี้
งบแสดงฐานะการเงินรวมและงบแสดงฐานะการเงินเฉพาะกิจการ ณ วันที่ 31 ธันวาคม 2553
และงบการเงินรวมและงบการเงินเฉพาะกิจการสำหรับปีสิ้นสุดวันเดียวกัน
ที่นำมาแสดงเปรียบเทียบได้แสดงตามรูปแบบใหม่เพื่อให้สอดคล้องกับงบการเงินสำหรับปีสิ้นสุดวันที่
31 ธันวาคม 2554
นอกจากนี้บริษัทและบริษัทย่อยได้ปรับปรุงภาระผูกพันที่เกิดจากผลประโยชน์ของพนักงานจากการปฏิบัติตามมาตรฐานการบัญชี
ฉบับที่ 19 โดยใช้วิธีปรับกับกำไรสะสม ณ วันที่ 1 มกราคม 2554

(นายเสถียร วงศ์สนันท์)

ผู้สอบบัญชีรับอนุญาต ทะเบียนเลขที่ 3495

  บริษัท เอเอ็นเอส ออดิท จำกัด

  กรุงเทพฯ 13 กุมภาพันธ์ 2555